《送人归省还京》
元代·胡奎

朝望南山云，夕望北山云。游子在远道，时时思见亲。

忆昔别家时，父母年未老。儿著五色衣，上堂颜色好。

东市买白苧，西市买乌纱。白苧制宽袍，乌纱簪好花。

三年游太学，读易司成馆。春晖一何长，草心一何短。

阳城弟子有何蕃，优诏特许儿南还。堂前灵鹊频报喜，飞傍宜男花树间。

父母闻儿归，黄色浮双眉。大兄闻弟归，出郭身欲飞。

小弟见兄归，持觞细割黄金鸡。入门快意无不足，城中少年徒碌碌。

大江水落秋风生，儿留三月还复行。九天阊阖五云近，张帆上拂牵牛星。

万方冠冕朝玉京，老眼复见黄河清。黄河清，四海一。

愿保千金躯，比之双白璧。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。